# שני מחנכים גדולים היו בעירנו

האדמו"ר ר' קלונימוס קלמיש שפירא הי"ד היה חדשן גדול בתחום החינוך בעולם החסידי המסורתי, במחצית הראשונה של המאה העשרים. חידוש ראשון מצוי כבר בעצם הכתיבה הפדגוגית שלו, סוגת כתיבה שלא היתה מצויה עד ימיו בעולם החסידי. האדמו"ר חיבר סדרה של ספרים שהוקדשו לנושא החינוך: "חובת התלמידים", "הכשרת האברכים" וספרון קטן נוסף ששמו "בני מחשבה טובה". בנוסף לחיבור סדרת ספרים המוקדשת לחינוך, הוא הקים בורשה ישיבה שבה ביקש ליישם את משנתו החינוכית. ישיבה שבראשיתה נועדה לשמש רק את קהילתו, חסידות פיאסצנה, אך הפכה לישיבה גדולה ומשמעותית בורשה שלפני מלחמת העולם השניה.

חשיבתו החינוכית של האדמו"ר היא חדשנית, ובמידה מסוימת גם רדיקלית, יחסית למקומו, זמנו והקשרו התרבותי.

באופן כללי, ניתן לומר שהגותו החינוכית של האדמו"ר קרובה למחשבה החינוכית ההומניסטית, הפיידוצנטרית, שהתפתחה במיוחד בעידן המודרני והיא שונה באופן משמעותי מן החינוך התורני המסורתי, הקלאסי.

אלו הם המאפיינים החדשניים בהגותו החינוכית של האדמו"ר:

1. התמקדות בתלמיד, ולא בתכנית הלימודים.
2. תפיסה של התלמיד כאינדיבידואל, והטלת אחריות על המורים לטפח את אישיותו הייחודית של כל תלמיד.
3. העברת הדגש בעשיה החינוכית מהקניית ידע להפנמה ולבנין האישיות של התלמידים.
4. העברת המוקד של הלמידה מן המישור הקוגניטיבי אל המישור הרגשי-חוויתי.
5. העברת האחריות על המעשה החינוכי ועל התפתחותו של התלמיד מן המורה אל התלמיד עצמו.
6. כינונה של חברת תלמידים הנושאים על עצמם את אחריות החינוך במשותף

האדמו"ר עצמו היה מודע לכך שמשנתו החינוכית היא חדשנית. בהציעו את דעותיו, הוא מציין מהן הדעות המקובלות אותן הוא שולל. והן:

1. הגורם הקובע את תכנית הלימודים הם הקאנון האמור להלמד, ולאו דווקא צרכי התלמיד.
2. המורים והמחנכים פונים אל התלמידים ככלל ולא אל האינדיבידואל.
3. עיקר העשיה החינוכית הוא בהוראה, בלא התייחסות יתירה לאישיות של התלמיד.
4. המיקוד בלימוד המקורות הוא על הידע וההבנה ולא על ההפנמה והחויה.
5. המורים וההורים הם האחראים על הלמידה, ואי-הצלחה היא באשמת התלמידים.
6. העדר תשומת לב לקשרים חברתיים בין התלמידים.

מה היו מקורותיו של האדמו"ר למשנתו החינוכים, אין הוא כותב במפורש. בכלל, אין הוא מרבה בציטוטים ובהשענות על המקורות בכתביו החינוכיים. לעתים הוא מפנה למקורות קלאסיים כדוגמת מאמרי חז"ל, וכאשר הוא מפנה למקורות מאוחרים, הוא מסתפק באבות החסידות, בעל התניא ובאבות השושלת שלו, המגיד מקוז'ניץ ואביו ר' אלימלך מגרודז'ינסק, בספרו "אמרי אלימלך". אין הוא מזכיר מקורות חיצוניים כלל, ואדרבה, כאשר הוא מזכיר מקורות שכאלה, הוא עושה זאת על דרך השלילה. כך לדוגמה, הוא מתייחס בביקורת אל הגישה הפסיכולוגית התולה את הכעס ב"נערוון" (=עצבנות) וטוען שגישה כזאת שוללת את האחריות מן האדם להתמודדות עם מידת הכעס שבו.

עם זאת, קרוב לודאי שהיו בידיו כלים לפגוש את מקורות התרבות הכללית בני זמנו. ידוע, שהתמצא בתחום הרפואה ואף הציע מרשמים לחסידיו. אמנם, לדעתו של דניאל רייזר, לא מדובר בכתיבת מרשמים כדרך הרוקחים והרופאים, מרשמים שכובדו בבתי המרקחת, אלא רק בעצות לחסידים באילו אמצעים רפואיים ניתן להשתמש, אולם די בעדויות הקיימות כדי להצביע על כך שהתמצא באופן בסיסי במונחים רפואיים שהיו קיימים בזמנו. אפשר לשער, שהיתה לו נגישות לשפת המדינה ויתכן שאף היה מסוגל לקרוא ולכתוב גרמנית. מכך כמובן עדיין אין כל ראיה שעשה שימוש במקורות חיצוניים לשם גיבוש משנתו החינוכית.

מחנך דגול אחר, בן זמנו ומקומו של האדמו"ר מפיאסצנה, הוא הד"ר הנריק גולדשמיט, הידוע בכינוי הספרותי יאנוש קורצ'ק. שני האישים חיו באותה תקופה, פנו מן המסלול הראשי שאליו הוכשרו – זה בהנהגת קהילה וזה ברפואה - לעיסוק בחינוך בשל מצוקת הדור. שניהם הקימו מוסדות חינוך שבהם ביקשו לממש את השקפת עולמם. שניהם נערצים על תלמידיהם, וחיי שניהם נקטעו באיבם, בגטו ורשה. למרות הדמיון, תולדות חייהם ואורחות חייהם היו שונים מן הקצה עד הקצה ואין שום עדות על מפגש ביניהם. בכל זאת, קיימים קוי דמיון בולטים בין המורשת החינוכית של האדמו"ר לזו של הדוקטור, וכל הסעיפים שנמנו לעיל בין חידושיו של האדמו"ר, פותחו בהרחבה גם במשנתו החינוכית של קורצ'ק.

כיצד, אם כן, ניתן להסביר את הדמיון הרב בין שני המחנכים הללו?

כאמור, האדמו"ר אינו מפרט מהם המקורות לגיבוש משנתו החינוכית, ודאי שאין למצוא אצלו הפניות למקורות מן הספרות הפדגוגית הכללית. גם מקורותיו של קורצ'ק אינם מפורטים בכתביו. השכלתו הרשמית של קורצ'ק היתה בתחום הרפואה, והוא לא כתב ספרות פדגוגית בסגנון אקדמי ומקצועי, כך שגם אצלו קשה להצביע על מקורות שיטתיים לגיבוש משנתו החינוכית. עם זאת, קשה להניח ששניהם יצרו משנה חינוכית חדשה יש מאין, בחלל הריק. בעולם שמסביבם כבר קנו להן מהלכים ומעמד תורות פדגוגיות הומניסטיות, שהתמקדו בילד ובצרכיו הייחודיים.

נראה, שבמחצית הראשונה של המאה העשרים הבשילו התנאים לקידומה של גישה חינוכית הומניסטית שכזאת לקהל רחב, ותנאים אלו הם שאפשרו לשני האישים הורשאיים הללו, הרבי קלונימוס שפירא והדוקטור יאנוש קורצ'ק, להרצות את משנתם החינוכית ברבים, לקדם מוסדות חינוך שפעלו בדרכם זו, ולהעמיד תלמידים שהמשיכו את דרכם. שני האישים מתארים את הנסיבות שאילצו אותם לפתח משנה חינוכית שונה מן המקובל בסביבתם, בעיקר על דרך השלילה. האדמו"ר נצרך להתמודד עם קריסתו של החינוך החסידי המסורתי בתקופתו, וקורצ'ק נחשף לעליבות ולעוול שבחינוך הילדים, בעיקר היתומים – שבטיפול בהם התמקד במיוחד. בראשיתה של המאה העשרים חברו אם כן גורמים שליליים וחיוביים ליצירת אקלים הולם לפיתוח נסיונות חינוכיים חדשניים: קריסה של המערכות החברתיות והחינוכיות הישנות, ועלייתן של תיאוריות חברתיות, פסיכולוגיות ופדגוגיות חדשות שהציעו דרכים לתיקון החינוך.

מובן, שלתופעות הסביבתיות לא היתה השפעה אלמלא היה מדובר באנשים שאישיותם היתה מסוגלת לקלוט את התיאוריות הללו, שנמצא בנשמתם הד לרוחות החדשות הללו. יחסם לאדם, לאנושיות, ולילדים נבע משורשי נשמתם ולא מאימוץ של תיאוריות חדישות בלבד. נראה, שדווקא העובדה שלא באו מרקע חינוכי מקצועי, אלא מתחומים אחרים שחייבו תשומת לב לאדם ולחברה, הרב שפירא מתפקיד הרועה הרוחני שבו משמש הרבי בחסידות, וקורצ'ק הרופא, שמקצועו הוא טיפול ביחיד הסובל, ותשומת לבו ניתנה ממילא לייחודו של כל אדם, הביאו אל שדה החינוך את התובנות הללו. אדמו"ר ורופא עוסקים בפרקטיקות דומות במקצת. אל שניהם נכנסים ביחידות אנשים סובלים ומבקשים מהם תרופה לסבלם. שניהם אמורים לאבחן את הפציינט, לזהות את המחלה הייחודית לו ולהציע לו תרופה הולמת. התבוננות ממושכת וכוללנית באלפי חולים, מאפשרת להם גם לזהות תופעות כלליות, ולעצב על פיהן עקרונות כלליים לטיפול. העתקת הידע הזה והרגישות האנושית שבצידו אל שדה החינוך, היא, כמדומני, הגורם המשותף לשני האישים, שאיפשר להם לפתח את דרכם החינוכית המיוחדת.

### תקציר ביוגרפיה

יהודה ברנדס משמש כנשיא המכללה האקדמית הרצוג (גוש עציון וירושלים). מרצה לתלמוד, מחשבת ישראל וחינוך. פרסם ספרים ומאמרים רבים בנושאים תלמודיים, בדגש על חיבור הלכה ואגדה. ספרו "על פי דרכו" הוא קובץ מאמרים על הנושא של חינוך הומניסטי המכוון לטיפוח אישיותו הייחודית של כל תלמיד, מבוסס על מקורות יהודיים קלאסיים, מן המקרא והתלמוד ועד הרב קוק. ספרו "במלכות הקדושה" עוסק במשנתו החסידות של האדמו"ר רבי יעקב פרידמן מהוסיאטין, אדמו"ר ציוני בתל-אביב.